
Tezaurul princiar getic de aur de la Băiceni - 
Cucuteni(jud. Iași) 
 
deConf. univ. dr. George V Grigore 
 
Unul dintre rarele tezaure princiare getice din aur a fost descoperit 
în mod întâmplător de localnici, în anul 1959, într-o lutărie din comuna 
Băiceni (jud.Iaşi) şi recuperat de către specialiștii Muzeului de Istorie al 
Moldovei.Ansamblul pieselor componente ale acestui tezaur princiar 
getic atinge greutatea de aprox.2,5 kg metal preţios (aur), prelucrat în 
diferite obiecte cu caracter ritualic și apotropaic, obiecte dintre care 
multe se prezintă acum în stare fragmentară.Localitatea Cucuteni, cea în 
care a fost descoperit tezaurul, a fost în trecut numită Băiceni șieste 
o comună din județul Iași al Moldovei. Nu putem să trecem peste faptul 
că în comuna Cucuteni se află situl arheologic de interes național din 
punctul „Cetățuia”, de la marginea de vest a satului Băiceni, sit 
arheologic cunoscut pentru că este cel care a dat numele culturii 
Cucuteni din eneolitic. Tezaurul getic din aur a fost descoperit la 
marginea estică a platoului „Laiu”, şi recuperat cu începere din 1961. În 
componența sa sunt artefacte cu caracter ritualic și apotropaic, obiecte 
dintre care multe se prezintă și acum în stare fragmentară. Principalul 
obiect de parade este coiful de aur de tip mithraic cu diferite reprezentări 
simbolice, două brăţări spiralate (din care una doar în formă 
fragmentară), un colan şi un număr de aplice de harnaşament şi 
decoraţiuni vestimentare. Lotul de obiecte pe care-l avem astăzi pare a 
reprezenta partea cea mai însemnată a depozitului originar, nu însă în 
totalitatea sa.Titlul aurului din care este fabricat tezaurul este între 18 şi 

24 carate.Între cele 70 de piese ale tezaurului (unele întregi, altele 
fragmentare), cea mai importantăeste coiful(păstrat parţial), lucrat prin 
ciocănire la rece, din foaie de aur de 24 carateşi ornamentat „au 
repousseé” (adică modelat prin percutare interioară destinată a provoca 
reliefuri). Bogate motive spiralice, cu linii incizate se află pe acest coif 
getic, alături de alte motive zoomorfe, de animale fantastice înaripate și 
simboluri solare, foarte des întâlnite în arta geto-dacă, dar şi motive 
geometrice.Înălţimea coifului este de 34,50 cm, are un diametru maxim 
de 25 cm, diametru la bază de 21 cm şi cântăreşte greutate aproximativ 
500 g.Având o forma înaltă (mithraică), de calotă la partea superioarăși 
cilindrică la partea inferioară, coiful are o deschidere rectangulară în 
dreptul feței, fiind prevăzut cu un frontal, două obrăzare și o apărătoare 
de ceafă. Pe frontal au fost realizați, în tehnica au repoussé, doi ochi 
apotropaici, prevăzuți cu sprâncene și acolade, specifici tuturor 
coifurilor geto-dace ale unei așa zise Frății Getice, descoperite pe 
teritoriul țării noastre.Obrăzarele și cefarul sunt și ele decorate. 
Obrăzarul drept a fost decorat cu un personaj impozant, ce apare 
îmbrăcat, șezând pe un jilț, în atitudine de apoteoză, cu o cupă în mâna 
dreaptăși cu un ryton în cea stânga. Pe obrazarul stâng sunt redați doi 
șerpi cu capete de pasăre, dispuși simetric, între care se aflăun cap de 
bovideu cu coarne mari (bucraniu), vechi symbol geto-dac. Pe cefar sunt 
reprezentați, în profil, doi cai înaripați aflați în mișcare, spate în spate 
(symbol al dualității). Remarcabilă este stilizarea părului pe 
calota coifului(coafat cu bucle), învederând o dată mai mult epuizarea de 
către toreuţii geto-daco-traci a tuturor posibilităţilor de exprimare 
plastică a unui motiv, aflat și pe coifurile de la Coţofeneşti și Covaceviţa 
(Bulgaria), cnemidele de la Agighiol și Vraţa (Bulgaria), vasul plastic de 
la Peretu („cap de om”, tip sceptru sau rhyton) etc. Tezaurul nu provine 
dintr-un mormânt princiar getic (nu a fost depus ca ofrandă ritualică), ci 
a fost pur şi simplu ascuns. Coiful princiar getic din aur de la Băiceni – 

Cucuteni, împreună cu acela de la Coţofeneşti (Prahova) sunt singurele 
piese de aur de acest gen din lumea geto-daco-tracă.Celelalte coifuri 
getice descoperite sunt realizare din argint (Porțile de Fier), sau argint – 
aurit (Peretu – Pirum și Agighiol).Datarea lor timpurie (sfârşitul 
secolului V î.Hr.) este impusă tocmai datorită acestui fapt, pentru că 
precaritatea ulterioară a aurului a dus la apariţia cunoscutelor tezaure de 
argint. Coiful din tezaur, amintind de coifurile regilor sasanizi, era unul 
de paradă și ritual, așa cum o demonstreazăși celelalte coifuri de 
paradăși ritual geto-dacice, descoperite la Agighiol, Poiana-Coțofenești 
sau Porțile de Fier și Peretu-Pirum.O alta piesă de mare valoare din acest 
tezaur estebrăţara de aur getică de paradă, aceasta fiind o piesă 
desăvârşită, în formă de spirală cilindrică, făcută dintr-un tub îngroşat 
spre capete şi care se termină cu două capete de bovideu („bucraniu” de 
taur, bour, zimbru sau bou) modelate prin percutare interioară, în relief, 
şi ornamentate cu rozete florale (symbol Soare) afrontate, lucrate în 
filigran, incizii şi linii reliefate. Capetele îngroşate ale brăţării sunt 
ornamentate, de asemenea, cu linii în zig-zag incizate, virgule şi registre 
de spirale. Brăţara cântăreşte aproximativ 800 de grame, iar lungimea 
tubului brăţării este de 84,5 cm. Mai există în tezaur încă o brăţară 
lucrată pe același tipic, însă tubul ei spiralic este aproape distrus. Dacă s-
ar fi păstrat, ar fi fost chiar mai mare decât cealaltă.Din acest tezaur mai 
ies în evidenţă mai multe aplici, unele animaliere, de harnaşament 
(folosite la înhămarea calului), dreptunghiulare, triunghiulare, circulare 
sau în formă de vioară şi doi nasturi sferici sau sferoidali, din foiţă de 
aur, ornamentaţi pe faţă cu motive florale filigranate (cu aspect de 
dantelă).Aplicile animaliere sunt lucrate din plăci de aur pătrate, 
traforate, cu ornamenteîn tehnica „au repousseé”. Capetele de cai aflate 
pe aceste aplice sunt dispuse în svastică, simbolul soarelui la traci şi geto 
– daci, în jurul unui umbo (garnitură metalică centrală), adică un cerculeţ 
în relief.Forma este cea a unei svastici cu braţele îndoite spre stânga, 

numită în sanscrită „sauwastika”. Sunt patru astfel de aplici „pătrate”, 
aproape identice, cântărind 100 de grame fiecare, şi având lăţimea de 
9,40 cm.Mai iese în evidenţă o aplică frontală în formă de vioară, făcută 
dintr-o placă groasă de aur, pe care este sudat un cap de cal, realizat prin 
turnare. Două animale fantastice sunt reprezentate pe discul inferior al 
acestui frontal, iar pe celălalt, superior, motivul „coadă de păun” 
(evantai).Aplica dreptunghiulară, pe care sunt reprezentate două animale 
fantastice care se luptă (Pegaso-Leone și Lupul), impresionează prin 
îmbinarea tehnicii „au repousseé” cu cancelura şi incizia fină. Are 
lungimea de 13, 60 cm, şi înălţimea de 10 cm.Tezaurul mai conține 3 
aplice circulare și 4 triunghiulare, dar și alte obiecte mai puţin 
importante. 
Dacă putem presupune că executarea coifurilor comune de luptă se 
făcea în ateliere îndepărtate de locurile unde acestea erau desfăcute, un 
coif de aur trebuia lucrat „pe măsură”, împreună cu podoabele aferente, 
la curtea celui ce comanda garnitura şi punea la dispoziţie metalul 
preţios. Asemănările motivistice ale acestor obiecte de aparat se pot 
explica nu prin comunitatea de ateliere, ci prin identitatea meşterilor 
itineranţi, a repertoriilor şi tiparelor lor, a gustului, mentalităţilor şi 
exigenţelor celor ce le comandau, ca firească urmare a aceloraşi poziţii 
de excepţie ce le deţineau. Prin „scitismele” sale accidentale (sau 
trimiterile la arta sasanidă, persană), tezaurul de la Băiceni confirmă 
existențaunor elementelor comune, a unui „pod” cultural între 
civilizațiile asiatice și cele europene.  
Despre bogăţia şi puterea principilor care purtau asemenea armuri 
de parade vorbesc în chip grăitor și marile cetăţi getice descoperite în 
mai multe locuri din Moldova: la Stânceşti (Botoşani), Moşna (Iaşi), 
Arsura (Vaslui) şi mai cu seamă cetatea cu val de pământ, întărit cu un 
ingenios sistem de straturi de piatră, cum este aceea descoperită la 
Cotnari, la doar 6 km de locul unde a fost găsit tezaurul. Şi tot în acelaşi 

perimetru - la câteva sute de metri distanţă - la Cucuteni, a fost 
descoperit un mormânt princiar - acum reconstituit și deschis 
vizitatorilor - datând aproximativ din aceeaşi perioadă cu tezaurul. 
Construcția„in situ”, de protecție a acestui mormânt princiar din secolele 
IV - III î.Hr., adăpostește și elemente de istorie locală, precum și vitrine 
cu piese de arheologie originale datând din perioada culturii 
cucuteniene.Situată în marginea de nord a satului Cucuteni, pe dealul 
Gosan, în punctul „La pietrărie”, necropola tumulară geto-dacă este 
datată în secolul al IV-lea î.Hr. și prezintă opt tumuli (movile funerare). 
Trei dintre acestea au fost cercetate sistematic de către arheologi, cea 
mai mare dintre ele (movila nr. 2, cu înălțimea de 3,30 m și diametrul de 
35 m) fiind protejată în prezent de o construcție specială ridicată în 
1984, cu prilejul centenarului descoperirii Culturii Cucuteni. Movila 
adăpostește un fel de incintă de piatră, în formă rotunjită, prevăzută în 
partea de SE cu o cale de acces. În cuprinsul incintei s-au descoperit 
patru morminte de incinerație, unul principal pentru care s-a ridicat 
movila și trei secundare. Modul de construcție al edificiului (fără stâlpi 
de susținere) ce adăpostește movila permite o vedere generală asupra 
tumulului secționat. Inventarul acestui mormânt nu este unul fastuos, dar 
ne sunt trasmise date legate de arhitectura și modul de construcție ale 
acestor morminte deosebite ale principilor geți. 
Revenind la cercetarea noastră, putem spune că astăzi,sclipitoarele 
piese de aur, componente ale Tezaurului princiar getic de laBăiceni – 
Cucuteni (Jud. Iași), pot fi admirate în cadrul Muzeului Naţional de 
Istorie a României din Bucureşti, secțiaTezaur. 
 
 Bibliografie: Burda, Ştefan, Tezaure de aur din România, Editura 
Meridiane, Bucureşti, 1979. 

Tezaurul principelui get membru al Frăției Getice, de la Cucuteni-Băiceni, judeţul Iaşi 
(secolul V-IV î.Hr.) 
 
Brăţară spiralică şi aplice de harnaşament din aur -Tezaurul Frăției Getice de la Cucuteni-
Băiceni, judeţul Iaşi (secolul V-IV î.Hr.) 

Aplică pătrată de aur (sauwastika) de harnaşament din tezaurul de la Cucuteni-Băiceni, 
judeţul Iaşi (secolul V- IV î.Hr.) 
 
Aplica vestimentară în formă de vioară (posibil frontal de cal – piesă de harnașament)din 
tezaurul de la Cucuteni-Băiceni, judeţul Iaşi (secolul V- IV î.Hr.) 

Aplica de harnașament din aur- Tezaurul Frăției Getice de la Cucuteni-Băiceni, judeţul 
Iaşi (secolul V- IV î.Hr.) – Lupul și Pegasoleonul. 
 
 
Aplica de harnașament din aur- Tezaurul Frăției Getice de la Cucuteni-Băiceni, judeţul 
Iaşi (secolul V- IV î.Hr.) – Piramida sau triunghiul 

Tezaurul Frăției Getice de la Cucuteni-Băiceni, judeţul Iaşi (secolul V- IV î.Hr.) – 
Imaginile aflate pe coiful de paradă și ritual 

Tezaurul Frăției Getice de la Cucuteni-Băiceni, judeţul Iaşi (secolul V- IV î.Hr.) – Coiful de 
paradă și ritual 
 
